2.3 การประกอบธุรกิจของแต่ละสายผลิตภัณฑ์

ธุรกิจแผ่นพื้นและเสาเข็มคอนกรีตอัดแรง

(1.1) ลักษณะของผลิตภัณฑ์

ผลิตภัณฑ์หลักๆของบริษัทประกอบด้วย :

1. แผ่นพื้นคอนกรีต

แผ่นพื้นสำเร็จรูป DCON เป็นแผ่นคอนกรีตอัดแรงท้องเรียบรูปหน้าตัดเหมือนแผ่นกระดาน กว้าง 35
ซม. หนา 5 ซม. เมื่อใช้งานนำมาวางชิดติดกันแล้วเทคอนกรีตทับหน้า โดยตัวแผ่นพื้น DCON
นอกจากจะทำหน้าที่เป็นแบบหล่อแล้วยังทำหน้าที่เป็นส่วนหนึ่งของโครงสร้างช่วยรับน้ำหนักรวมเป็นเนื้อเดียวกันกับคอนกรีตทับหน้าอีกด้วย
นอกจากนี้บริษัทยังมีบริการผลิตแผ่นพื้นขนาดความกว้าง 30 ซม. หนา 5 ซม.
สำหรับลูกค้าบางรายที่มีความต้องการเป็นพิเศษ

แผ่นพื้นสำเร็จรูป DCON เหมาะกับงานก่อสร้างอาคาร ทั้งอาคารเรียน คอนโดมิเนียม สำนักงาน
โรงเรียน ทาวน์เฮาส์และบ้านเดี่ยวพักอาศัยทั่วไป
ทำให้ก่อสร้างได้อย่างรวดเร็วและประหยัดค่าใช้จ่าย อีกทั้งมั่งคงแข็งแรงสวยงาม

แผ่นพื้นสำเร็จรูป DCON แบ่งเป็น

1.  แผ่นพื้นท้องเรียบ เหมาะสำหรับโครงสร้างที่มีช่วงกว้างระหว่างคานสำหรับวางแผ่นพื้น
    (Span) ไม่เกิน 4.20 เมตร

2.  แผ่นพื้นลอนโค้ง ถูกค้นคิดขึ้นมาเพื่อใช้งานสำหรับโครงสร้างที่มีช่วง Span ระหว่าง 4.20 –
    5.00 เมตร

3.  แผ่นพื้นลอนเหลี่ยม ถูกค้นคิดขึ้นมาเพื่อใช้งานสำหรับโครงสร้างที่ไม่สะดวกมีค้ำยัน

  []

แผ่นพื้นสำเร็จรูป DCON ได้ผ่านการรับรองระบบบริหารคุณภาพมาตรฐานสากล ISO 9001: 2000
จาก บริษัท เอสจีเอส (ประเทศไทย) จำกัด

สิทธิหรือข้อจำกัดในการประกอบธุรกิจ

สิทธิประโยชน์จากการส่งเสริมการลงทุน

บริษัทได้รับบัตรส่งเสริมการลงทุนสำหรับแผ่นพื้น เลขที่ 1089/2540
จากคณะกรรมการส่งเสริมการลงทุน (BOI) และได้รับสิทธิประโยชน์
ตามพระราชบัญญัติส่งเสริมการลงทุน พ.ศ.2520 ทั้งนี้บริษัทได้รับการยกเว้นภาษีเงินได้ 100%
ตั้งแต่ 19 มกราคม 2539 ถึง 18 มกราคม 2548
หลังจากนั้นบริษัทจะยังได้รับการยกเว้นภาษีเงินได้ 50% ตั้งแต่ 19 มกราคม 2548 ถึง 18
มกราคม 2553

[]สิทธิประโยชน์สำคัญที่ได้รับคือ

-   ให้ได้รับยกเว้นภาษีเงินได้นิติบุคคลสำหรับกำไรสุทธิจากการประกอบกิจการ มีกำหนดเวลา 8
    ปี นับแต่วัน 20 มกราคม 2540 ถึง 19 มกราคม 2548

-   ให้ได้รับยกเว้นภาษีเงินได้นิติบุคคลสำหรับกำไรสุทธิจากการประกอบกิจการในอัตราร้อยละ 50
    ของอัตราปกติ มีกำหนดเวลา 5 ปี นับแต่วัน 20 มกราคม 2548 ถึง 19 มกราคม 2553

-   ให้ได้รับยกเว้นไม่ต้องนำเงินปันผลจากกิจการที่ได้รับการส่งเสริม
    ซึ่งได้รับยกเว้นภาษีเงินได้นิติบุคคลไปรวมคำนวณเพื่อเสียภาษีเงินได้ตลอดระยะเวลาที่ได้รับการส่งเสริม

-   ให้ได้รับอนุญาตให้หักเงินลงทุนในการติดตั้งหรือก่อสร้างสิ่งอำนวยความสะดวกร้อยละ 25
    ของเงินลงทุน นอกเหนือไปจากการหักค่าเสื่อมราคาตามปกติ

2. เสาเข็มคอนกรีต

เสาเข็มเป็นวัสดุก่อสร้างที่ใช้เป็นส่วนที่รับน้ำหนักของอาคาร หรือโครงสร้างได้ โดยอาศัยกลไกของ
(1) ความฝืดหรือแรงเสียดทาน เกิดที่ผิวเสาเข็มสัมผัสกับดินที่ล้อมรอบ และ (2)
แรงแบกทานที่ปลายเสาเข็ม
โดยน้ำหนักจากอาคารที่ถ่ายลงฐานรากจะถ่ายต่อลงไปยังเสาเข็มซึ่งวางอยู่บนชั้นดินแข็ง

จากการสำรวจตลาดและเพื่อให้ได้กลุ่มลูกค้าเดียวกันกับลูกค้าแผ่นพื้น
บริษัทได้เลือกผลิตเฉพาะเสาเข็มบ้านพักอาศัยเท่านั้น โดยมี 3 ขนาด คือ

1.  รูปตัวไอ-18 สำหรับบ้านชั้นเดียว หรือ รั้ว หรือ บ้าน 2 ชั้น เช่น บ้านเอื้ออาทร
    โดยมีกำลังการผลิตเต็มที่วันละ 1,800 ม.

2.  รูปตัวไอ-22 สำหรับบ้าน 2 ชั้น กำลังการผลิตเต็มที่วันละ 5,100 ม.

3.  รูปตัวไอ-26 สำหรับทาวน์เฮาส์ 3 ชั้น หรือ อาคารพาณิชย์ (หรืออาคารโรงงาน)
    กำลังการผลิตเต็มที่วันละ 2,100 ม.

เสาเข็มคอนกรีตของบริษัทได้ผ่านการรับรองระบบบริหารคุณภาพมาตรฐานสากล ISO 9001: 2000
จาก บริษัท เอสจีเอส (ประเทศไทย) จำกัด เช่นกัน

  []

2. บล็อคเทากันความร้อนดีคอน

[] บล็อคเทากันความร้อนดีคอน เป็นคอนกรีตมวลเบาระบบ CLC (Cellular Lightweight
Concrete) มีคุณสมบัติน้ำหนักเบา ป้องกันความร้อน เก็บ เสียงใกล้เคียงกันกับคอนกรีตมวลเบา
AAC ทั่วไปที่ใช้ในการก่อสร้างปัจจุบัน (Autoclaved Aerated Concrete)
เพียงแต่เทคโนโลยีที่ใช้ในการผลิตแตกต่างกัน ยังผลให้การกระจายฟอง อากาศ CLC
เป็นลักษณะเซลล์ปิดฟองอากาศไม่ต่อเนื่อง
ทำให้ลดโอกาสเกิดเชื้อราจากความชื้นซึมสะสมผ่านได้ยากกว่าคอนกรีตมวลเบา AAC ทั่วไป

[]คอนกรีตมวลเบาดีคอน เหมาะกับงานก่อสร้างอาคาร ทั้งอาคารเรียน คอนโดมิเนียม สำนักงาน
โรงเรียน ทาวน์เฮาส์และบ้านเดี่ยวพักอาศัยทั่วไป
ทำให้ก่อสร้างได้อย่างรวดเร็วและประหยัดค่าใช้จ่าย อีกทั้งมั่นคงแข็งแรงสวยงาม

สิทธิประโยชน์จากการส่งเสริมการลงทุน

บริษัทได้รับบัตรส่งเสริมการลงทุนสำหรับแผ่นพื้น เลขที่ 1101(2)/2548
จากคณะกรรมการส่งเสริมการลงทุน (BOI) และได้รับสิทธิประโยชน์
ตามพระราชบัญญัติส่งเสริมการลงทุน พ.ศ.2520 แก้ไขเพิ่มเติมโดยพระราชบัญญัติส่งเสริมการลงทุน
(ฉบับที่ 3 ) พ.ศ. 2544

โดยมีสาระสำคัญของสิทธิและประโยชน์และเงื่อนไขโดยสรุปดังนี้

1.  ให้ได้รับอนุญาตนำคนต่างด้าวซึ่งเป็นช่างฝีมือหรือผู้ชำนาญการเข้ามาในราชอาณาจักรได้ตามจำนวน
    และกำหนดระยะเวลาให้อยู่ในราชอาณาจักรเท่าที่ได้รับอนุญาตให้อยู่ในราชอาณาจักร

2.  ให้ได้รับยกเว้นอากรขาเข้าสำหรับเครื่องจักรตามที่คณะกรรมการพิจารณาอนุมัติ

3.  ให้ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริม
    รวมกันไม่เกินร้อยละ 100 ของเงินลงทุนไม่รวมค่าที่ดินและทุนหมุนเวียน มีกำหนดเวลา 8 ปี
    นับแต่วันที่เริ่มมีรายได้จากการประกอบกิจการนั้น
    ในกรณีที่ประกอบกิจการขาดทุนระหว่างเวลาที่ได้รับยกเว้นภาษีเงินได้นิติบุคคล
    จะได้รับอนุญาตให้นำผลขาดทุนประจำปีที่เกิดขึ้นในระหว่างเวลานั้นไปหักออกจากกำไรสุทธิที่เกิดขึ้นภายหลังระยะเวลาได้รับยกเว้นภาษีเงินได้นิติบุคคลมีกำหนดเวลาไม่เกิน
    5 ปี นับแต่วันที่พ้นกำหนดเวลานั้น โดยจะเลือกหักจากกำไรสุทธิของปีใดปีหนึ่งหรือหลายปีก็ได้

4.  ให้ได้รับยกเว้นไม่ต้องนำเงินปันผลจากกิจการที่ได้รับการส่งเสริมซึ่งได้รับยกเว้นภาษีเงินได้นิติบุคคล
    ไปรวมคำนวณเพื่อเสียภาษีเงินได้ตลอดระยะเวลาที่ผู้ได้รับการส่งเสริมได้รับยกเว้นภาษีเงินได้นิติบุคคลนั้น

5.  ให้ได้รับอนุญาตให้หักเงินลงทุนในการติดตั้งหรือก่อสร้างสิ่งอำนวยความสะดวกร้อยละ ยี่สิบห้า
    ของเงินลงทุน นอกเหนือไปจากการหักค่าเสื่อมราคาตามปกติ

[]

(1.2) การตลาดและภาวะการแข่งขัน

กลยุทธ์การแข่งขัน

ภาวะการแข่งขันในปี 2551 มีการแข่งขันค่อนข้างสูงในช่วงครึ่งแรกของปี
เนื่องจากต้นทุนวัตถุดิบมีการปรับตัวขึ้นอย่างต่อเนื่องแต่ผู้ผลิตแต่ละรายยังคงพยายามตรึงราคาขายและรักษาฐานลูกค้าไว้
อย่างไรก็ดีผู้ผลิตแต่ละรายก็ไม่สามารถตรึงราคาขายไว้ได้อันเนื่องมาจากราคาน้ำมันและลวดอัดแรงที่ปรับตัวสูงอย่างต่อเนื่องเป็นผลให้มีการปรับราคาสินค้าตามราคาต้นทุนวัตถุดิบและราคาน้ำมันในช่วงครึ่งหลังของปี
โดยในปี 2552 ทางบริษัทฯประเมินว่าจะมีการแข่งขันอยู่ในเกณฑ์ที่สูงกว่าในปี 2551
มากเนื่องจากภาวะการก่อสร้างและภาคอสังหาริมทรัพย์ที่มีการชะลอตัวลงเป็นผลให้ผู้ผลิตแต่ละรายพยายามแข่งขันทางด้านราคาเพื่อให้สามารถรักษายอดขายของตนเองและประคับประคองบริษัทให้ผ่านพ้นช่วงเวลาที่ประเทศได้รับผลกระทบทางด้านเศรษฐกิจจากวิกฤติการณ์ทางด้านการเงินของโลกไปได้

กลยุทธ์การแข่งขัน

บริษัทฯพยายามใช้จุดเด่นและข้อได้เปรียบทางด้านต่างๆเพื่อพัฒนาสินค้าและสร้างความได้เปรียบเหนือคู่แข่งในด้านต่างๆ
ดังนี้

-   บริษัทสามารถผลิตผลิตภัณฑ์ที่มีคุณภาพตามมาตรฐานด้วยต้นทุนที่ต่ำกว่าคู่แข่ง
    เนื่องจากบริษัทให้ความสำคัญกับงานวิจัยและพัฒนาอย่างต่อเนื่อง

-   สำหรับเสาเข็ม บริษัทได้เลือกผลิตเสาเข็มตอกสำหรับบ้านพักอาศัยในลักษณะการผลิตแบบ
    Mass Production ทำให้ได้ต้นทุนการผลิตต่อหน่วยอยู่ในระดับที่แข่งขันได้

-   บริหารงานอย่างใกล้ชิดด้วยผู้บริหารมืออาชีพที่มีความเข้าใจในธุรกิจและลูกค้า

-   สถานที่ตั้งโรงงานอยู่ในแหล่งวัตถุดิบทำให้ประหยัดต้นทุนค่าขนส่งวัตถุดิบ
    และมีเนื้อที่โรงงานในราคาถูก

-   มีความสัมพันธ์อันดีกับเจ้าของแหล่งวัตถุดิบ ทำให้ได้ต้นทุนวัตถุดิบที่มีราคาถูก

-   มีระบบขนส่งสินค้าสำเร็จรูปเอง ทำให้มีความคล่องตัว สามารถควบคุมระบบการจัดส่งได้
    รวมทั้งยังช่วยประหยัดต้นทุนค่าขนส่ง

ลักษณะลูกค้า

สามารถแบ่งลักษณะลูกค้าตามวัตถุประสงค์การใช้งานยังคงอยู่ในกลุ่มบ้านพักอาศัยทั้งประเภทบ้านเดี่ยวและทาวน์เฮ้าส์ 80%, สำนักงาน/โรงงาน 10%, อพาทเม้นท์และคอนโดมิเนียม 7%, และอื่นๆ 3%

สัดส่วนร้อยละตามยอดขายของบริษัทในปี 2551

+------------------------------------------------+---------------------+
| กลุ่มลูกค้า                                        | สัดส่วน               |
+------------------------------------------------+---------------------+
| 1. บ้านพักอาศัย (บ้านเดี่ยว/ทาวน์เฮาส์)                | 80%                 |
+------------------------------------------------+---------------------+
| 2. Office สำนักงาน / โรงงาน                     | 10%                 |
+------------------------------------------------+---------------------+
| 3. คอนโดมิเนียม / อพาทเมนท์                       | 7%                  |
+------------------------------------------------+---------------------+
| 4. อื่นๆ (เกษตร, สร้างเขื่อน รั้ว)                    | 3%                  |
+------------------------------------------------+---------------------+

กลุ่มลูกค้าเป้าหมาย

เป็นกลุ่มลูกค้าข้างต้นในเขตกรุงเทพฯและปริมณฑล 

นโยบายราคา

[]บริษัทกำหนดราคาตามหลักอุปสงค์อุปทานของตลาด โดยมิให้ราคาถูกเกินไปทำให้เกิด Lead
time ตั้งแต่การสั่งซื้อจนได้รับสินค้านานเกินไป หรือ มิให้ราคาแพงเกินไปจนทำให้เสียฐานลูกค้า
นอกจากนี้บริษัทจะคำนึงถึงปริมาณการสั่งซื้อ เครดิตเทอมที่ผ่านมาของลูกค้า
และการแข่งขันของอุตสาหกรรมเป็นหลัก
จึงทำให้บริษัทต้องปรับราคาให้สอดคล้องกับสภาวะตลาดและการแข่งขันที่มีอยู่ตลอดเวลา

ภาวะอุตสาหกรรม และการแข่งขัน

จากการที่ธุรกิจวัสดุก่อสร้างประเภทแผ่นพื้นสำเร็จรูปและเสาเข็มรูปตัวไอเป็นอุตสาหกรรมที่เข้าออกได้ง่ายจึงมีผู้ผลิตหลายรายอยู่ในตลาดซึ่งเป็นปัจจัยที่ทำให้เกิดภาวการณ์แข่งขันทางด้านราคาค่อนข้างสูง
ประกอบกับในปี 2552
เป็นปีที่ยากลำบากสำหรับผู้ผลิตวัสดุก่อสร้างเนื่องจากได้รับผลกระทบจากภาวะเศรษฐกิจและการก่อสร้างที่ชะลอตัว
อย่างไรก็ตามทางบริษัทฯได้ใช้นโยบายทางด้านการมุ่งเน้นการผลิตที่มีประสิทธิภาพ
การบริหารจัดการที่ดี การลดค่าใช้จ่ายด้านการบริหารจัดการเพื่อควบคุมต้นทุน
การควบคุมคุณภาพทุกขั้นตอน
รวมถึงการให้บริการที่ดีเพื่อสร้างความพึงพอใจกับกลุ่มลูกค้าเพื่อเป็นการรักษาฐานลูกค้าของบริษัทและพยายามหากลุ่มลูกค้าใหม่อย่างต่อเนื่อง

วัตถุดิบ

+----------------------+------------+--------------------+------------+
| แผ่นพื้น                |            | เสาเข็ม             |            |
+----------------------+------------+--------------------+------------+
| วัตถุดิบหลัก             | จำนวน      | วัตถุดิบหลัก           | จำนวน      |
|                      | Supplier   |                    | Supplier   |
+----------------------+------------+--------------------+------------+
| ปูนซีเมนต์              | 1          | ปูนซีเมนต์            | 1          |
+----------------------+------------+--------------------+------------+
| หิน                   | 1          | หิน                 | 1          |
+----------------------+------------+--------------------+------------+
| ทราย                 | 1          | ทราย               | 1          |
+----------------------+------------+--------------------+------------+
| ลวด PC Wire          | 3          | ลวด PC Wire        | 3          |
+----------------------+------------+--------------------+------------+
| เหล็กหูยก เหล็กหูคล้อง    | 1          | เหล็กเพลท           | 1          |
| เหล็กเส้นเชื่อมข้าง       |            | เหล็กหูยกเสาเข็ม      |            |
| เหล็กแผ่นเชื่อมข้าง       |            | เหล็กต่อปลอก         |            |
|                      |            | เหล็กหนวดกุ้ง         |            |
+----------------------+------------+--------------------+------------+
| น้ำยาผสมคอนกรีต        | 2          | น้ำยาผสมคอนกรีต      | 2          |
+----------------------+------------+--------------------+------------+
| น้ำยาทาแบบ            | 1          | น้ำยาทาแบบ          | 1          |
+----------------------+------------+--------------------+------------+
|                      |            | ลวดปลอกลูกตั้ง        | 2          |
+----------------------+------------+--------------------+------------+

บริษัทฯดำเนินธุรกิจมานานและมีความสัมพันธ์อันดีกับ Supplier เหล่านี้
ทำให้มั่นใจได้ในด้านของราคา การส่งของ รวมทั้งคุณภาพของวัตถุดิบ อย่างไรก็ตาม
วัตถุดิบดังกล่าวข้างต้นส่วนใหญ่จัดว่าเป็นวัตถุดิบประเภทที่จัดหาได้ไม่ยาก
ทำให้บริษัทมีความเสี่ยงในเรื่องของการจัดหาวัตถุดิบน้อยมาก ถึงแม้ว่าในปัจจุบันจะมีการสั่งของจาก
Supplier ไม่กี่รายในวัตถุดิบแต่ละชนิด ทั้งนี้เพื่อผลประโยชน์สูงสุดทางธุรกิจ

(1.3) ผลกระทบต่อสิ่งแวดล้อม

ที่ตั้งของโรงงานอยู่นอกเขตชุมชนและไม่มีผลกระทบต่อสิ่งแวดล้อม

(1.4) งานที่ยังไม่ส่งมอบ

ณ สิ้นปี 2551 บริษัทไม่มีงานที่ยังไม่ได้ส่งมอบที่มีมูลค่าสูงตั้งแต่ร้อยละ 10
ขึ้นไปของรายได้รวมตามงบรวมปี 2551

(1) ธุรกิจพัฒนาอสังหาริมทรัพย์

  (2.1) ลักษณะของผลิตภัณฑ์

[]บริษัทดำเนินการธุรกิจขายและให้เช่าโรงงานสำเร็จรูปขนาดย่อม (Mini Factory)
และโครงการบ้านเดี่ยวสร้างเสร็จก่อนขายผ่านบริษัทย่อย คือ บริษัท อรดา จำกัด ซึ่งปัจจุบันมี 2
โครงการ คือ

1. อรดาแฟคตอรี่แลนด์ ซึ่งเป็นโครงการโรงงานสำเร็จรูปที่รวม โรงงาน สำนักงาน ที่พักอาศัย
ไว้ในยูนิตเดียวกัน บนเนื้อที่ 200 ตร.วา พื้นที่ใช้สอยกว่า 720 ตร.ม.
เน้นการวางผังอย่างเป็นระบบ พร้อมสาธารณูปโภคมาตรฐาน โดยใน 1 ยูนิตจะประกอบด้วย :

+---------+---------------------------+-------------------------------+
| ชั้น      | พื้นที่ใช้สอย                  | ขนาด                          |
+---------+---------------------------+-------------------------------+
| 1       | -   ส่วนโรงงาน             | -   16 X 24 = 384 ตร.ม.       |
|         |                           |                               |
|         | -   สำนักงาน               | -   12 X 7.5 = 90 ตร.ม.       |
+---------+---------------------------+-------------------------------+
| 2       | สำนักงาน                   |   16 X 7.5 = 120 ตร.ม.        |
+---------+---------------------------+-------------------------------+
| 3       | ที่พักอาศัย                   |   16 X 7.5 = 120 ตร.ม.        |
+---------+---------------------------+-------------------------------+

โครงการตั้งอยู่บนถนนพหลโยธิน-ลำลูกกา คลอง 8 อำเภอลำลูกกา จังหวัดปทุมธานี
โดยภายในโครงการประกอบด้วยไฟฟ้า 3 เฟส 4 สาย โทรศัพท์ น้ำบาดาล
ถนนคอนกรีตเสริมเหล็กพร้อมท่อระบายน้ำ-ทางเท้า กว้าง 16 ม. พร้อมระบบรักษาความปลอดภัย
24 ชม.

ทั้งนี้บริษัทได้ขออนุญาตจัดสรรจากกรมที่ดินเป็นพื้นที่จัดสรรเพื่ออุตสาหกรรม
โดยลูกค้าของโครงการที่เช่าหรือซื้อจะไปทำเรื่องขออนุญาตประกอบกิจการโรงงานจากกระทรวงอุตสาหกรรมต่อไป

2. โครงการบ้านอรดา ซึ่งเป็นโครงการบ้านเดี่ยว สำหรับพักอาศัย สร้างบนเนื้อที่ 23 ไร่
โดยภายในโครงการมีแบบบ้าน 3 แบบ ให้เลือก บนพื้นที่ใช้สอย 110 ตร.ม. ขึ้นไป

โครงการตั้งอยู่ บนถนนเลียบคลอง 8 อำเภอลำลูกกา จังหวัดปทุมธานี ทั้งนี้บริษัท
ได้ใบอนุญาตจัดสรรเลขที่ 36/2549

(2.2) การตลาดและภาวะการแข่งขัน

กลยุทธ์การแข่งขัน

-   พื้นที่ของโครงการตั้งอยู่ในเขตพื้นที่สีขาว
    ซึ่งสามารถสร้างที่พักอาศัยและโรงงานได้และอยู่ในเขตชุมชน
    ทำให้มีกำลังซื้อและมีแรงงานเพียงพอที่จะรองรับกับธุรกิจของผู้ประกอบการซึ่งเป็นลูกค้าของโครงการ

-   พื้นที่ของโครงการตั้งอยู่ใกล้สนามบินดอนเมือง และเส้นทางสู่ภาคเหนือ ภาคตะวันออก
    ภาคตะวันออกเฉียงเหนือ ซึ่งเป็นส่วนเสริมศักยภาพในระบบขนส่งและการเดินทาง

-   มีความได้เปรียบในด้านต้นทุนการก่อสร้าง (ในส่วนของผลิตภัณฑ์หลักของบริษัทแม่ คือ แผ่นพื้น
    , เสาเข็มและผนังคอนกรีตมวลเบา)

-   มีความได้เปรียบในด้านต้นทุนที่ดิน
    เนื่องบริษัทมีต้นทุนที่ดินที่ถูกกว่าราคาตลาดในปัจจุบันมากและผ่านจุดคุ้มทุนในส่วนของต้นทุนที่ดินแล้ว

ลักษณะลูกค้าและกลุ่มลูกค้าเป้าหมาย

กลุ่มลูกค้าของโครงการเป็นผู้ประกอบการธุรกิจขนาดกลางและขนาดเล็ก (SME)
ผู้ทำงานที่บริเวณใกล้เคียง และ ยังคงกลุ่มลูกค้าเป้าหมายของบริษัทไว้

นโยบายราคา

บริษัทกำหนดราคาขาย และ ค่าเช่า อยู่ในระดับที่สามารถแข่งขันได้ ทั้งนี้ในส่วนการเช่าโรงงาน
บริษัทจัดทำสัญญาเช่ากับลูกค้ามีระยะครอบคลุม 3 ปี โดยที่ผ่านมามีการปรับราคาค่าเช่าขึ้นประมาณ
10% ทุกการต่อสัญญาเช่า

การจำหน่ายและช่องทางการจำหน่าย

[]นอกจากการติดต่อกับลูกค้าเป้าหมายโดยตรงแล้ว
ลูกค้าส่วนใหญ่ของบริษัทจะเข้ามาติดต่อโดยตรงกับสำนักงานขายของโครงการซึ่งตั้งอยู่ในบริเวณโครงการ
โดยได้รับทราบข้อมูล ข่าวสาร และการแนะนำจากลูกค้าปัจจุบันของโครงการ
และโฆษณาในหนังสือพิมพ์ธุรกิจ

วัตถุดิบหลักในการก่อสร้างโครงการ ได้แก่ ที่ดิน และ วัสดุก่อสร้าง หลักๆ เช่น พื้นคอนกรีด
เสาเข็ม คอนกรีต ผนังมวลเบา เหล็กเส้น โครงสร้างเหล็ก แผ่นหลังคา ระบบไฟฟ้าแสงสว่าง
ระบบสุขาภิบาล สีทาอาคาร ประตูหน้าต่าง
โดยทางบริษัทได้เปิดประมูลกับผู้รับเหมาก่อสร้างทั้งในส่วนของค่าแรงและวัสดุก่อสร้าง
ยกเว้นแผ่นพื้น , เสาเข็ม และผนังมวลเบา ซึ่งเป็นผลิตภัณฑ์หลักของบริษัท
ซึ่งที่ผ่านมามีผู้รับเหมาก่อสร้างที่เคยร่วมงานมาด้วยกันประมาณ 6-7
รายและมีความสัมพันธ์ที่ดีและยาวนานกันมา

(2.3) ผลกระทบต่อสิ่งแวดล้อม

แต่ละยูนิตในโครงการ
เจ้าของโรงงานจะจัดตั้งระบบบำบัดน้ำเสียกันเองตามคุณภาพของน้ำเสียในแต่ละโรงงานโดยต้องผ่านเกณฑ์ตามที่กรมโรงงานกำหนด
ทั้งนี้ทางโครงการได้มีระบบสุขาภิบาลให้ทั้งในแต่ละยูนิตและระบบส่วนกลางตามพ.ร.บ.จัดสรร

(2.4) งานที่ยังไม่ส่งมอบ

ณ สิ้นปี 2551 บริษัทไม่มีงานที่ยังไม่ได้ส่งมอบที่มีมูลค่าสูงตั้งแต่ร้อยละ 10
ขึ้นไปของรายได้รวมตามงบรวมปี 2551

[]